## Odluka Hrvatske agencije za poštu i elektroničke komunikacije klasa: UP/I-344-01/09-01/3227 od 2. prosinca 2009.

### NN 8/2010 (15.1.2010.), Odluka Hrvatske agencije za poštu i elektroničke komunikacije klasa: UP/I-344-01/09-01/3227 od 2. prosinca 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

183

Hrvatska agencija za poštu i elektroničke komunikacije na temelju članka 12. st. 1. t. 17. i članka 17. st. 3. Zakona o elektroničkim komunikacijama (»Narodne novine« br. 73/08), a povodom zahtjeva trgovačkog društva T-Mobile Hrvatska d.o.o., Zagreb, Ulica grada Vukovara 23, za izdavanjem odgovarajućeg odobrenja vezano uz uvoz i stavljanje na tržište RiTT opreme, temeljem odluke ravnatelja od 2. prosinca 2009.g. donosi sljedeću

ODLUKU

1. Utvrđuje se da odobrenja za uvoz i stavljanje na tržište RiTT opreme, izdana trgovačkom društvu T-Mobile Hrvatska d.o.o., koja su navedena u privitku ove odluke i čine njezin sastavni dio, vrijede za trgovačko društvo HT-Hrvatske telekomunikacije d.d., Zagreb, Savska cesta 32, sljedećeg dana od dana upisa pripajanja u registarski uložak trgovačkog društva HT-Hrvatske telekomunikacije d.d. kod Trgovačkog suda u Zagrebu.

2. Ova odluka objaviti će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) je 23. studenoga 2009. zaprimila podnesak trgovačkog društva trgovačkog društva T-Mobile Hrvatska d.o.o. (u daljnjem tekstu: T-Mobile), kojim isto, nastavno na već podnesene obavijesti o namjeri pripajanja trgovačkog društva HT-Hrvatske telekomunikacije d.d. (u daljnjem tekstu: HT) i T-Mobile, traži izdavanje odgovarajućeg odobrenja, suglasnosti ili drugog odgovarajućeg dokumenta iz kojeg bi proizlazilo da sva odobrenja za uvoz i/ili stavljanje na tržište RiTT opreme koje je HAKOM izdao T-Mobile-u u razdoblju od 2004. do 2009., vrijede od dana upisa pripajanja u sudski registar i za univerzalnog pravnog sljednika T-Mobilea – HT. T-Mobile navodi da je predmetni zahtjev podnesen u svrhu sprječavanja eventualnih problema koji bi mogli nastati u postupku uvoznog carinjenja RiTT opreme nakon pripajanja T-Mobilea HT-u.

T-Mobile je podneskom od 14. prosinca 2009. specificirao predmetni zahtjev, taksativno navodeći odobrenja za uvoz i stavljanje na tržište RiTT opreme za koja je zahtjev podnesen.

Uvidom u evidenciju HAKOM-a, utvrđeno je da T-Mobile ima valjana odobrenja za uvoz i stavljanje na tržište RiTT opreme na koja se odnosi podneseni zahtjev.

Člankom 522. st. 3. Zakona o trgovačkim društvima (»Narodne novine« br. 111/93, 34/99, 52/00, 118/03,107/07 i 146/08) propisano je da upisom pripajanja u sudski registar u kojem je upisano društvo preuzimatelj, imovina pripojenog društva i njegove obveze prelaze na društvo preuzimatelja, te je društvo preuzimatelj sveopći pravni slijednik pripojenog društva i time stupa u sve pravne odnose pripojenog društva. Stavkom 4. istoga članka propisano je da upisom pripajanja u sudski registar u kojem je upisano društvo preuzimatelj prestaju pripojena društva. Stoga, obzirom da je HAKOM, kao tijelo ovlašteno za izdavanje odobrenja za uvoz i stavljanje na tržište RiTT opreme ista izdao T-Mobileu, te uzimajući u obzir da pripajanjem T-Mobilea i HT-a sva prava i obveze T-Mobilea prelaze na HT koji je sveopći pravni slijednik T-Mobilea, zahtjev T-Mobilea je ocijenjen osnovanim, te je odlučeno kao u točki 1. izreke.

Temeljem članka 14. ZEK-a, odlučeno je kao u točki 2. izreke.

Temeljem svega navedenog, a sukladno članku 12. st. 1. t. 17., članku 14. i članku 17. st. 3. ZEK-a, a u svezi sa člankom 11. Pravilnika o radijskoj opremi i telekomunikacijskoj terminalnoj opremi (»Narodne novine« br. 112/08), odlučeno je kao u izreci.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ove odluke.

Klasa: UP/I-344-01/09-01/3227

Urbroj: 376-09-04-07

Zagreb, 2. prosinca 2009.

Ravnatelj
dr. sc. Dražen Lučić, v. r.

Odluka, NN 8/2010-183